
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 113/2006 privind înfiinţarea Fondului naţional de dezvoltare, cu care comisia noastră a fost sesizată în fond cu adresa Biroului Permanent nr. PL.x 173 din 26 martie 2007.
	VICEPREŞEDINTE,

Nini Săpunaru

RAPORT

asupra proiectului de Lege pentru aprobarea Ordonanţei de urgenţă a
Guvernului nr. 113/2006 privind înfiinţarea 
Fondului naţional de dezvoltare
Cu adresa nr.PL.x 173 din 26 martie 2007, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege  pentru aprobarea Ordonanţei de urgenţă a Guvernului nr. 113/2006 privind înfiinţarea Fondului naţional de dezvoltare.
La întocmirea raportului s-au avut în vedere avizele favorabile ale Consiliului Legislativ, Comisiei juridice de disciplină şi imunităţi şi Comisiei pentru politică economică, reformă şi privatizare.
Prezentul proiect de Lege are ca obiect de reglementare  înfiinţarea Fondului naţional de dezvoltare pentru finanţarea începând cu anul 2007 a proiectelor de infrastructură, a necesităţilor determinate de retrocedarea/restituirea activelor imobiliare, precum şi suplimentarea fondurilor necesare derulării unor programe/proiecte care beneficiază de finanţare din fonduri europene.
Prezentul act normativ şi fondul de dezvoltare creat în baza acestuia se înscriu în recomandările Comisiei Europene de a consolida capacitatea administrativă de planificare şi administrare de proiecte majore de investiţii în domeniul infrastructurii.

Aceast proiect de Lege izvorăşte şi din necesitatea evidenţierii şi creşterii transparenţei în utilizarea resurselor financiare provenite din procesul de privatizare, în contextul mai larg al asigurării transparenţei gestionării bunului public.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Economiei şi Finanţelor, domnul Doică Cătălin-secretar de stat, doamna Mitre Liliana-director general adjunct şi domnul Mântescu Dorin-director general.
La lucrările comisiei au participat  22  deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din 21 martie 2007.
Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii proiectului de Lege pentru aprobarea Ordonanţei de urgenţă a Guvernului nr. 113/2006 privind înfiinţarea Fondului naţional de dezvoltare, în şedinţa din data de 29 mai2007 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat, cu amendamentele respinse prezentate în anexă.
	VICEPREŞEDINTE,

Nini Săpunaru
	SECRETAR,

Radu Cătălin Drăguş


             Expert parlamentar:
                Ene Giorgiana
ANEXĂ

Amendamente 

	Nr. crt.
	Text Iniţial( OUG 113/2006)
	Amendamentul propus şi

 autorul acestuia
	Motivarea 

	
	Art.1 – (1) Se înfiinţează, în cadrul  bugetului de stat, Fondul naţional de dezvoltare la dispoziţia Guvernului, aprobat anual prin legea bugetului de stat, cu următoarele subdiviziuni:
a) fondul destinat finanţării proiectelor de investiţii în infrastructură şi a altor proiecte prioritare;

b )fondul destinat finanţării necesităţilor provocate de retrocedarea/restituirea activelor imobiliare;

c) fondul destinat suplimentării fondurilor necesare derulării unor programe/proiecte care beneficiază de finanţare din fonduri europene, inclusiv pentru prefinanţarea şi cofinanţarea acestora.

	Alineatul (1) al articolului 1 va avea următorul cuprins:

„Art.1 – (1) Se înfiinţează, în cadrul bugetului de stat, Fondul naţional de dezvoltare la dispoziţia Guvernului, aprobat anual prin legea bugetului de stat, cu următoarele subdiviziuni:

a) fondul destinat finanţării proiectelor de investiţii în infrastructură şi a altor proiecte prioritare; pentru anul 2007 se aprobă un fond de ... milioane lei;
b) fondul destinat finanţării necesităţilor provocate de retrocedarea/restituirea activelor imobiliare; pentru anul 2007 se aprobă un fond de ... milioane lei;
c)  fondul destinat suplimentării fondurilor necesare derulării unor programe/proiecte care beneficiază de finanţare din fonduri europene, inclusiv pentru prefinanţarea şi cofinanţarea acestora; pentru anul 2007 se aprobă un fond de ... milioane lei;”
Autor: prof. dr. Tudor Mohora –deputat PSD
	a)Motivarea admiterii

Fără precizarea concretă a fondurilor, aplicarea prevederilor alin. (2) este inoperantă pentru anul 2007.
Tinând seama că în preambulul OUG 113/2006 se precizează că „ destinaţiile prevăzute a fi finanţate nu beneficiază de resurse bugetare suficiente, fiind necesară asigurarea surselor de finanţare corespunzătoare începând cu exerciţiul bugetar aferent anului 2007”, este necesar să se precizeze mărimea fondurilor respective.

Astfel, s-ar putea înţelege că pentru anul 2007 fondurile sunt nelimitate.

b)Motivarea respingerii
Fondul se repartizeaza unor ordonatori principali de credite numai pe bază de hotărâri ale Guvernului

	
	Art.1 – (1) Se înfiinţează, în cadrul bugetului de stat, Fondul naţional de dezvoltare la dispoziţia Guvernului, aprobat anual prin legea bugetului de stat, cu următoarele subdiviziuni:

a) fondul destinat finanţării proiectelor de investiţii în infrastructură şi a altor proiecte prioritare;

b) fondul destinat finanţării necesităţilor provocate de retrocedarea/restituirea activelor imobiliare;

c) fondul destinat suplimentării fondurilor necesare derulării unor programe/proiecte care beneficiază de finanţare din fonduri europene, inclusiv pentru prefinanţarea şi cofinanţarea acestora.
	 La articolul 1, litera b) a alineatului (1) se abrogă 
nemodificat
a) nemodificat

b) se abrogă
c) nemodificat

Autor: Mihai Tudose –deputat PSD
	a) Motivarea admiterii
Eliminarea literei b) a alineatului 1 este necesară întrucât există deja un organism, Fondul Proprietatea, care acordă despăgubiri juste şi echitabile în sensul reglementării cuprinse în litera b) din prezenta Ordonanţă de urgenţă
b) Motivarea respingerii
Referirea de la litera b) este aceea că fondurile respective vor fi alocate doar pentru finanţarea instituţiilor publice care rămân fără sedii.

